Om ŉ introvert te wees, kan jou ryk maak - Jou Geld | Solidariteit WêreldJou Geld | Solidariteit Wêreld
Tuis › 2016-beleggings › Om ŉ introvert te wees, kan jou ryk maak
Om ŉ introvert te wees, kan jou ryk maak
In haar boek Introvert Power: Why Your Inner Life Is Your Hidden Strength, skryf die sielkundige dr. Laurie Helgoe:
Dr. Helgoe probeer in die eerste plek om introverte met haar boek te help om hul persoonlikhede te aanvaar en te gebruik om sukses te behaal. Tog inspireer hierdie spesifieke frase in die boek nog ŉ moontlikheid: introverte se geaardheid kan hulle letterlik help om ŉ “bron van rykdom” te skep.
Anders gestel: ŉ introverte persoonlikheid kan jou beslis ryk maak. Kyk net na Bill Gates. Susan Cain, skrywer van die topverkoper Quiet: The Power of Introverts in a World That Can’t Stop Talking, sê dié medestigter van Microsoft is ŉ introvert. En volgens Forbes is sy netto waarde byna $80 miljard.
So jy sien dit kan voordelig wees om ŉ introvert te wees – veral as dit gaan om die behaling van finansiële sukses.
Introverte vs. ekstroverte: belangrike verskille
Volgens die Myers-Briggs-persoonlikheidstoets kom introverte se energie van binne en nie van eksterne bronne nie. Om hierdie rede dink baie mense verkeerdelik introverte is skaam, maar dit is nie noodwendig waar van alle introverte nie. Baie introverte gesels gemaklik met groot groepe en is leiers by die werk. Party introverte voer selfs ŉ bestaan as uitvoerende kunstenaars en universiteitsprofessore. Die enigste verskil is dat hulle na ŉ lang dag alleentyd nodig het om te herlaai.
Energievlakke en ŉ voorkeurlengte van persoonlike interaksie is egter nie die enigste noemenswaardige of selfs die interessantste verskille tussen ekstroverte en introverte nie. Dit is eerder die meer subtiele, unieke vlakke van introverte wat hulle veral geskik maak om oor ŉ lang termyn rykdom te bou. Hier volg ŉ paar voorbeelde
Introverte is minder impulsief
Volgens Myers Briggs.org kan baie introverte met die volgende stelling identifiseer: Ek neem tyd om na te dink sodat ek presies weet wat ek gaan doen wanneer ek besluit om op te tree. Introverte is bekend daarvoor dat hulle gedissiplineerd is en versigtig besluite neem, twee eienskappe wat perfek is om oor ŉ lang termyn rykdom te bou. Robert Kiyosaki, skrywer en gelddeskundige, sê: “It’s not how much money you make, but how much money you keep” wat jou ryk maak.
Dr. Maryam Jahdi, ŉ inwonende geneesheer in die Departement Psigiatrie en Gedragsgesondheid by Ohio State University, sê introverte is minder impulsief omdat hulle “gedrag deur gevolge eerder as belonings bepaal word”. Volgens ŉ verslag deur LiveScience.com word Jahdi se stelling deur navorsing gesteun; daar is bevind dat introverte neig om beloning uit te stel eerder as om onmiddellike bevrediging te probeer verkry.
Aan die ander kant het prof. Richard Depue van die Cornell University en ŉ nagraadse student, Yu Fu, in 2013 bevind dat ekstroverte se brein-chemie van introverte sŉ verskil. Hulle stel meer dopamien vry as introverte wanneer hulle voel hulle word beloon, soos as hulle ŉ finansiële doelwit bereik of lekker kos eet. Na berig word, het Depue gesê: “Ekstroverte se dopamien-reaksie op belonings is baie sterker, daarom word hulle meer gereeld deur sterk positiewe emosies geaktiveer.”
Volgens ŉ meer onlangse studie getiteld “The Bergen Shopping Addiction Scale” wat in September in die vaktydskrif Frontiers in Psychology gepubliseer is, hou ekstroversie verband met inkopieverslawing. Dit dui daarop dat ekstroverte inkopies kan gebruik om hul sosiale status te handhaaf en hul sosiale aantreklikheid te onderhou deur byvoorbeeld vir elke geleentheid ŉ nuwe uitrusting en bykomstighede te koop. Daarom is dit dalk moeiliker vir party ekstroverte om besteding te beheer en genoeg finansiële dissipline aan die dag te lê om welvaart te bou vir die toekoms.
Introverte neem slimmer beleggingsbesluite
Volgens dr. Jahdi kan ŉ introverte persoonlikheid bydra tot toekomstige rykdom, want baie van hulle finansiële besluite is gebaseer op die vermyding van slegte besluite, negatiewe gevolge en misgeloopte geleenthede. Daarteenoor word ekstroverte meer gelei deur die onmiddellike beloning van versterkte positiewe gevoelens – daardie gevoelens wat prettige inkopies tot gevolg het in teenstelling met ŉ paar jaar se gewag om ŉ goeie opbrengs op ŉ belegging te sien.
Suksesvolle beleggings vereis algeheel versigtige nadenke; die aard van introverte denke maak ondeurdagte optrede sonder om navorsing te doen oor iets so belangrik soos beleggings onmoontlik. Party ekstroverte neig egter om sensasiebelus en impulsief te wees, wat beteken hulle kan volgens Reuters geneig wees “om onnodig riskante beleggingsbesluite te neem, terwyl stil introverte dalk meer soliede, navorsingsgebaseerde instinkte het”.
Volgens ŉ onlangse US News-onderhoud met Cain dink introverte graag stadig en diep na voordat hulle praat of optree en is gemaklik met uitgestelde bevrediging. Sy het ook aan Reuters verduidelik dat dit die rede is waarom die legendariese belegger Warren Buffett so suksesvol is. Cain sê Buffett is “ ŉ klassieke voorbeeld van ŉ introvert wat versigtige, weldeurdagte risiko’s neem”.
Introverte blink uit in die werkplek
Benewens die feit dat hulle versigtig spandeer en deurdagte beleggings maak, presteer introverte ook in die werkplek; dit kan hulle help om meer geld te verdien en bevorder te word. Hoewel hulle dalk nie die mees uitgesproke of sosiale werknemers is nie, kan introverte die skrywer en internasionale spreker Jennifer Kahnweiler se “4 P’s” toepas om leiers in die werkplek te word – “preparation, presence, push and practice” (wees voorbereid, fokus op die hier en nou, druk jouself tot buite jou gemaksone en oefen vaardighede in).
Introverte is ook bedagsaam en pligsgetrou. Marti Olsen Laney, skrywer van The Introvert Advantage, het vir CNN gesê introverte se leierseienskappe onderskei hulle van ekstroverte: “Hulle is regtig pligsgetrou en wil graag goeie werk doen; hulle is kreatief en goeie probleemoplossers.”
Volgens ŉ onlangse studie aan die University of Michigan se Sentrum vir Navorsing oor Aftrede, verdien individue op die 85ste persentiel van pligsgetrouheid sowat $1 500 meer per jaar as die gemiddelde Amerikaner; dit kom daarop neer dat hulle in ŉ leeftyd sowat $96 000 meer verdien en $158 000 meer spaar.
Navorsers geniet dit al ŉ geruime tyd om die verskille tussen introverte en ekstroverte te bestudeer. Terwyl ekstroverte voorheen letterlik die kollig as leiers geniet het, toon onlangse navorsing en publikasies dat introverte nou meer na vore tree. As jy ŉ introvert is, is jy heeltemal in staat om jou unieke gawes en vaardighede te gebruik om finansiële welvaart te bereik en sukses te behaal.
Gewoontes word neurologies in ons brein gevorm na die voordurende herhaling van dieselfde gedrag. Gewoontes word moeilik gekweek en is net so moeilik om te staak. Wanneer dit by geldgewoontes kom, is ons egter geneig om makliker riskante patrone te vorm, want, laat ons maar eerlik wees, dis lekker om onsself te bederf. Slegte geldgewoontes, soos die vier algemeenste wat ... Lees meer